CELEX: 52020PC0449
Language: hu
Date: 2020-08-24
Title: Javaslat A TANÁCS VÉGREHAJTÁSI HATÁROZATA a Covid19-járvány miatt felmerülő szükséghelyzeti munkanélküliségi kockázatok mérséklése érdekében az (EU) 2020/672 tanácsi rendelet keretében Görögországnak nyújtandó ideiglenes támogatásról

EURÓPAI BIZOTTSÁG
            Brüsszel, 2020.8.24.
            COM(2020) 449 final
            Javaslat
            A TANÁCS VÉGREHAJTÁSI HATÁROZATA
            a Covid19-járvány miatt felmerülő szükséghelyzeti munkanélküliségi kockázatok mérséklése érdekében az (EU) 2020/672 tanácsi rendelet keretében Görögországnak nyújtandó ideiglenes támogatásról
            
               
         
         
            
               INDOKOLÁS
            
            
               1.A JAVASLAT HÁTTERE
            
            
               •A javaslat indokai és céljai
            
            
               Az (EU) 2020/672 tanácsi rendelet (a továbbiakban: SURE-rendelet) meghatározza a Covid19-járvány okozta súlyos gazdasági zavarral küzdő, vagy annak komoly veszélyével fenyegetett tagállamoknak nyújtandó uniós pénzügyi támogatás jogi keretét. A SURE keretében nyújtott támogatás elsősorban a csökkentett munkaidős foglalkoztatás vagy a munkavállalók és az önfoglalkoztatók védelmét célzó hasonló intézkedések finanszírozását, és ezáltal a munkanélkülivé válás és a jövedelemkiesés előfordulásának csökkentését, valamint az említettekhez kapcsolódóan bizonyos – különösen a munkahelyeken bevezetett – egészségügyi vonatkozású intézkedések finanszírozását szolgálja.
            
            
               2020. augusztus 6-án Görögország a SURE-rendelet szerinti uniós pénzügyi támogatást kért. A SURE-rendelet 6. cikkének (2) bekezdésével összhangban a Bizottság konzultált a görög hatóságokkal, hogy ellenőrizze a következőkhöz közvetlenül kapcsolódó tényleges és tervezett kiadások Covid19-világjárvány miatti hirtelen és nagymértékű növekedését: a) különleges juttatás azon magánszektorbeli munkavállalók számára, akiknek a munkaszerződését a válság miatt felfüggesztették, b) e munkavállalók társadalombiztosítási költségeinek fedezése a felfüggesztés időszakában, c) az önfoglalkoztatók számára biztosított különleges juttatás, d) a csökkentett munkaidős foglalkoztatás, valamint e) a szolgáltatási ágazatban működő szezonális forgalmú vállalkozások munkavállalói után fizetendő munkáltatói társadalombiztosítási járulékok. Konkrétan: 
            
            
               (1)Különleges juttatásban részesülnek azok a magánszektorbeli munkavállalók, akiknek a munkaszerződését felfüggesztették. Az intézkedés célja az alkalmazottak védelme azoknál a vállalkozásoknál, amelyek hatósági utasításra felfüggesztették tevékenységüket vagy a Covid19-világjárvány által súlyosan érintett gazdasági ágazatban működnek. Az intézkedés keretében havonta 543 EUR összegű különleges juttatást kapnak azok a munkavállalók, akiknek a munkaszerződését 2020. március közepétől felfüggesztették. A támogatásra való jogosultság előfeltétele, hogy a munkáltató a munkaszerződés felfüggesztésének időtartamával megegyező ideig fenntartsa ugyanazt az alkalmazotti létszámot (tehát fenntartsa valamennyi alkalmazottja munkaviszonyát).
            
            
               (2)emellett a hatóságok bevezették az a) pontban említett különleges juttatásban részesülő munkavállalók társadalombiztosítási költségeinek állami finanszírozását. A támogatásra való jogosultság előfeltétele, hogy a munkáltató a munkaszerződés felfüggesztésének időtartamával megegyező ideig fenntartsa ugyanazt az alkalmazotti létszámot (tehát fenntartsa valamennyi alkalmazottja munkaviszonyát). 
            
            
               (3)különleges juttatást kapnak az önfoglalkoztatók. A támogatás 600 EUR összegű – 2020. áprilisban vagy júniusban folyósított – egyszeri különleges juttatást jelent az önfoglalkoztatók (közgazdászok, könyvelők, mérnökök, ügyvédek, orvosok, tanárok és kutatók) számára. 
            
            
               (4)valamennyi vállalkozásra vonatkozik a csökkentett munkaidős foglalkoztatás 2020. június 15. és 2020. október 15. között, a légiközlekedési ágazatban azonban 2020 végéig meg is hosszabbítható. Azok a vállalkozások támogathatók, amelyek árbevétele legalább 20 %-kal csökkent; az intézkedés keretében a munkavállalók heti munkaóráinak száma csökkenthető legfeljebb 50 %-kal, azzal a feltétellel, hogy munkaviszonyukat fenn kell tartani. 2020. június 15. és 2020. június 30. között a le nem dolgozott munkaórákra vonatkozóan az állam fedezi a munkavállalók nettó jövedelmének 60 %-át, valamint a munkáltatói társadalombiztosítási járulék 60 %-át. 2020. július 1-től a munkavállalók le nem dolgozott munkaórái után fizetendő nettó jövedelem 60 %-a mellett az állam fedezi a le nem dolgozott munkaórák után fizetendő munkavállalói és munkáltatói társadalombiztosítási járulék 100 %-át.  
            
            
               (5)az állam fedezi a szezonális forgalmú vállalkozások munkavállalói után fizetendő munkáltatói társadalombiztosítási járulékot. A támogatás a szolgáltatási ágazatban működő szezonális forgalmú vállalkozásokra irányul, nevezetesen azokra, amelyek árbevételének 50 %-a a 2019-es adatok alapján a harmadik negyedévben folyt be, és célja a 2020. júliusi, augusztusi és szeptemberi munkáltatói társadalombiztosítási járulék fedezése, feltétele pedig, hogy a munkáltatóknak fenn kell tartaniuk a 2020. június 30-i alkalmazotti létszámot. 
            
            
               Görögország benyújtotta a Bizottságnak a megfelelő információkat. 
            
            
               A rendelkezésre álló bizonyítékok alapján a Bizottság javaslatot tesz a Tanácsnak arra, hogy fogadjon el végrehajtási határozatot a fent említett intézkedések támogatása céljából a SURE-rendelet keretében Görögországnak nyújtandó pénzügyi támogatásról. 
            
            
               •Összhang a szabályozási terület jelenlegi rendelkezéseivel
            
            
               
                  A javaslat teljes mértékben összhangban van az alapját képező (EU) 2020/672 tanácsi rendelettel.
               
               
                  E javaslat kiegészít egy másik, a tagállamok számára szükséghelyzet esetén támogatást biztosító uniós jogi eszközt, nevezetesen az Európai Unió Szolidaritási Alapjának (EUSZA) létrehozásáról szóló, 2002. november 11-i 2012/2002/EK tanácsi rendeletet (a továbbiakban: 2012/2002/EK rendelet). Március 30-án elfogadták az (EU) 2020/461 európai parlamenti és tanácsi rendeletet, amely az említett jogi eszközt módosítja abból a célból, hogy annak hatálya kiterjedjen a jelentős népegészségügyi szükséghelyzetekre, valamint meghatározza a finanszírozásra jogosult konkrét műveleteket. 
               
            
            
               •Összhang az Unió egyéb politikáival
            
            
               
                  E javaslat a jelenlegi Covid19-világjárványra válaszul hozott intézkedések közé tartozik, mint amilyen például a koronavírusra való reagálást célzó beruházási kezdeményezés, és kiegészíti a foglalkoztatást támogató egyéb eszközöket, így az Európai Szociális Alapot és az Európai Stratégiai Beruházási Alapot (ESBA)/InvestEU-t. Azáltal, hogy a hitelfelvételt és a hitelnyújtást kihasználva támogatja a tagállamokat a Covid19-járvány sajátos esetében, e javaslat második védelmi vonalat hoz létre a csökkentett munkaidős foglalkoztatás és más hasonló intézkedések finanszírozására, elősegítve a munkahelyek megőrzését, és ezáltal védelmet nyújtva az alkalmazottaknak és az önfoglalkoztatóknak a munkanélküliség kockázatával szemben. 
               
            
            
               2.JOGALAP, SZUBSZIDIARITÁS ÉS ARÁNYOSSÁG
            
            
               •Jogalap
            
         
         
            
               
                  A szóban forgó eszköz jogalapja az (EU) 2020/672 tanácsi rendelet.  
               
            
            
               •Szubszidiaritás (nem kizárólagos hatáskör esetén) 
            
            
               
                  A javaslat a tagállam kérelmén alapul és az európai szolidaritás szellemében ideiglenes hitel formájában uniós pénzügyi támogatást biztosít a Covid19-járvány által érintett tagállamnak. Második védelmi vonalként az ilyen pénzügyi támogatás ideiglenes alapon segítséget nyújt a kormányzatok számára a csökkentett munkaidős rendszerek és egyéb hasonló intézkedések miatt megnövekedett közkiadásaik fedezéséhez, elősegítve azt, hogy megőrizzék a munkahelyeket, és ezáltal védelmet nyújtsanak az alkalmazottaknak és az önfoglalkoztatóknak a munkanélküliség és a jövedelemkiesés kockázatával szemben.
               
               
                  A támogatás segíteni fogja az érintett lakosságot, és hozzájárul a Covid19-válság okozta közvetlen társadalmi és gazdasági hatások enyhítéséhez. 
               
            
            
               •Arányosság
            
            
               
                  A javaslat tiszteletben tartja az arányosság elvét. Nem lépi túl az eszköz kitűzött céljainak eléréséhez szükséges mértéket. 
               
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               •Konzultáció az érdekelt felekkel
            
            
               
                  Annak érdekében, hogy a Tanács időben el tudja fogadni a javaslatot, azt rövid idő alatt kellett előkészíteni, ezért nem került sor konzultációra az érdekelt felekkel.
               
            
            
               •Hatásvizsgálat
            
            
               
                  A javaslat sürgős jellegére tekintettel nem került sor hatásvizsgálatra.
               
            
            
               4.KÖLTSÉGVETÉSI VONZATOK
            
            
               
                  A Bizottság számára lehetővé kell tenni a pénzügyi piacokon történő hitelfelvételt azzal a céllal, hogy a szóban forgó forrásokat továbbhitelezze a SURE eszköz keretében pénzügyi támogatást kérő tagállamnak. 
               
            
            
               A rendszer pénzügyi stabilitásának biztosítása érdekében a tagállami garanciákon kívül egyéb biztosítékok is beépülnek a keretbe, melyek a következők:
            
            
               ·szigorú és konzervatív pénzgazdálkodási megközelítés,
            
            
               ·a hitelportfólió olyan kialakítása, amely korlátozza a koncentrációs kockázatot, az éves kitettséget és az egyes tagállamokkal szembeni túlzott kitettséget, ugyanakkor elegendő forrást biztosít a leginkább rászoruló tagállamok számára, valamint
            
            
               ·lehetőségek az adósság átütemezésére.
            
            
               Javaslat
            
            
               A TANÁCS VÉGREHAJTÁSI HATÁROZATA
            
            
               a Covid19-járvány miatt felmerülő szükséghelyzeti munkanélküliségi kockázatok mérséklése érdekében az (EU) 2020/672 tanácsi rendelet keretében Görögországnak nyújtandó ideiglenes támogatásról
            
         
         
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre, 
            
            
               tekintettel a Covid19-világjárvány miatt felmerülő szükséghelyzeti munkanélküliségi kockázatokat mérséklő ideiglenes támogatást nyújtó európai eszköz (SURE) létrehozásáról szóló, 2020. május 19-i (EU) 2020/672 tanácsi rendeletre
                  1
                és különösen annak 6. cikke (1) bekezdésére,
            
            
               tekintettel az Európai Bizottság javaslatára,
            
            
               mivel:
            
            
               (1)2020. augusztus 6-án Görögország pénzügyi támogatást kért az Uniótól annak érdekében, hogy kiegészítse a Covid19-járvány hatásának és a munkavállalókat érintő társadalmi-gazdasági következményeinek kezelésére irányuló nemzeti intézkedéseit. 
            
            
               (2)A Covid19-járvány és a Görögország által a járvány megfékezése érdekében végrehajtott rendkívüli intézkedések, valamint a járvány társadalmi-gazdasági és egészségügyi következményei várhatóan drámai hatást gyakorolnak az államháztartásra. A Bizottság 2020. tavaszi előrejelzése azzal számolt, hogy Görögország államháztartási hiánya és államadóssága 2020 végére a bruttó hazai termék (GDP) 6,4 %-a, illetve 196,4 %-a lesz. A Bizottság 2020. nyári időközi előrejelzése szerint Görögország GDP-je 2020-ban várhatóan 9 %-kal esik vissza. 
            
            
               (3)A Covid19-járvány következtében Görögországban a gazdaságilag aktív népesség jelentős része nem tudta folytatni tevékenységét. Ez Görögország közkiadásainak hirtelen és súlyos emelkedéséhez vezetett a (4)–(8) preambulumbekezdésben ismertetett következő intézkedések összefüggésében: azon magánszektorbeli munkavállalóknak nyújtott különleges juttatás, akiknek a munkaszerződését a válság miatt felfüggesztették, társadalombiztosítási költségeik fedezése a felfüggesztés időszakában, az önfoglalkoztatóknak nyújtott különleges juttatás, a csökkentett munkaidős foglalkoztatás, valamint a szolgáltatási ágazatban működő szezonális forgalmú vállalkozások munkavállalói után fizetendő munkáltatói társadalombiztosítási járulékok fedezése. 
            
            
               (4)Konkrétan, a Görögország 2020. augusztus 6-i kérelmében említett 2020. március 14-i jogi aktus
                  2
                szerint különleges juttatást kapnak azok a magánszektorbeli munkavállalók, akiknek a munkaszerződését felfüggesztették. Az intézkedés célja az alkalmazottak védelme azoknál a vállalkozásoknál, amelyek hatósági utasításra felfüggesztették tevékenységüket vagy a Covid19-világjárvány által súlyosan érintett gazdasági ágazatban működnek. Az intézkedés keretében havonta 543 EUR összegű különleges juttatást kapnak azok a munkavállalók, akiknek a munkaszerződését 2020. március közepétől felfüggesztették. A támogatásra való jogosultság előfeltétele, hogy a munkáltató a munkaszerződés felfüggesztésének időtartamával megegyező ideig fenntartsa ugyanazt az alkalmazotti létszámot (tehát fenntartsa valamennyi alkalmazottja munkaviszonyát).
            
            
               (5)A hatóságok bevezették továbbá a (4) preambulumbekezdésben említett különleges juttatásban részesülő munkavállalók társadalombiztosítási költségeinek állami finanszírozását. A támogatásra való jogosultság előfeltétele, hogy a munkáltató a munkaszerződés felfüggesztésének időtartamával megegyező ideig fenntartsa ugyanazt az alkalmazotti létszámot (tehát fenntartsa valamennyi alkalmazottja munkaviszonyát). 
            
            
               (6)A Görögország 2020. augusztus 6-i kérelmében említett 2020. március 20-i jogi aktus
                  3
                bevezette az önfoglalkoztatóknak nyújtandó különleges juttatást. A támogatás 600 EUR összegű – 2020. áprilisban vagy júniusban folyósított – egyszeri különleges juttatást jelent az önfoglalkoztatók (közgazdászok, könyvelők, mérnökök, ügyvédek, orvosok, tanárok és kutatók) számára. 
            
            
               (7)A Görögország 2020. augusztus 6-i kérelmében említett 4690/2020. számú törvény
                  4
                alapján bevezetésre került a 2020. június 15. és 2020. október 15. között valamennyi vállalkozásnál alkalmazandó csökkentett munkaidős foglalkoztatás, amely a légiközlekedési ágazatban 2020 végéig meghosszabbítható. Azok a vállalkozások támogathatók, amelyek árbevétele legalább 20 %-kal csökkent; az intézkedés keretében a munkavállalók heti munkaóráinak száma csökkenthető legfeljebb 50 %-kal, azzal a feltétellel, hogy munkaviszonyukat fenn kell tartani. 2020. június 15. és 2020. június 30. között a le nem dolgozott munkaórákra vonatkozóan az állam fedezi a munkavállalók nettó jövedelmének 60 %-át, valamint a munkáltatói társadalombiztosítási járulék 60 %-át. 2020. július 1-től a munkavállalók le nem dolgozott munkaórái után fizetendő nettó jövedelem 60 %-a mellett az állam fedezi a le nem dolgozott munkaórák után fizetendő munkavállalói és munkáltatói társadalombiztosítási járulék 100 %-át.  
            
            
               (8)Végül, a Görögország által 2020. augusztus 6-án benyújtott kérelemben említett 4714/2020. számú törvény
                  5
                alapján az állam fedezi a szezonális forgalmú vállalkozások munkavállalói után fizetendő munkáltatói társadalombiztosítási járulékokat. A támogatás a szolgáltatási ágazatban működő szezonális forgalmú vállalkozásokra irányul, nevezetesen azokra, amelyek árbevételének 50 %-a a 2019-es adatok alapján a harmadik negyedévben folyt be, és célja a 2020. júliusi, augusztusi és szeptemberi munkáltatói társadalombiztosítási járulék fedezése, feltétele pedig, hogy a munkáltatóknak fenn kell tartaniuk a 2020. június 30-i alkalmazotti létszámot. 
            
            
               (9)Görögország teljesíti az (EU) 2020/672 rendelet 3. cikkében a pénzügyi támogatás igénylésére vonatkozóan meghatározott feltételeket. Görögország megfelelő bizonyítékot nyújtott be a Bizottságnak arra vonatkozóan, hogy a Covid19-járvány társadalmi-gazdasági hatásainak kezelése érdekében hozott nemzeti intézkedések következtében 2020. február 1. óta a tényleges és tervezett közkiadások 2 728 000 000 EUR-val emelkedtek. Ez hirtelen bekövetkezett és nagymértékű növekedést jelent, mivel olyan új intézkedésekhez kapcsolódik, amelyek a görögországi vállalkozások és munkaerő jelentős hányadát érintik.
            
            
               (10)Az (EU) 2020/672 rendelet 6. cikkének megfelelően a Bizottság konzultált a görög hatóságokkal, és ellenőrizte a 2020. augusztus 6-i kérelemben említett csökkentett munkaidős foglalkoztatáshoz és hasonló intézkedésekhez közvetlenül kapcsolódó tényleges és tervezett kiadások hirtelen és nagymértékű növekedését. 
            
            
               (11)Következésképpen pénzügyi támogatást kell nyújtani annak érdekében, hogy Görögország segítséget kapjon a Covid19-járvány okozta súlyos gazdasági zavarok társadalmi-gazdasági hatásainak kezeléséhez.
            
            
               (12)E határozat nem sértheti az egységes piac működésének torzulásaira vonatkozó bármely, különösen az EUMSZ 107. és 108. cikke alapján lefolytatandó eljárás eredményét. Nem szünteti meg a tagállamokkal szembeni azon követelményt, hogy az EUMSZ 108. cikkével összhangban értesítsék a Bizottságot az állami támogatások lehetséges eseteiről.
            
            
               (13)Görögországnak rendszeresen tájékoztatnia kell a Bizottságot a tervezett közkiadások végrehajtásáról annak érdekében, hogy a Bizottság fel tudja mérni, milyen mértékben valósultak meg ezek a kiadások.
            
            
               (14)A pénzügyi támogatás nyújtására vonatkozó határozat elfogadása során a Tanács – az egyenlő bánásmód, a szolidaritás, az arányosság és az átláthatóság elvének alkalmazása mellett – figyelembe vette Görögország meglévő és várható szükségleteit, valamint az (EU) 2020/672 rendelet alapján más tagállamok által már benyújtott vagy benyújtani tervezett pénzügyi támogatás iránti kérelmeket,
            
            
               ELFOGADTA EZT A HATÁROZATOT: 
            
         
         
            
               1. cikk
            
            
               Görögország teljesíti az (EU) 2020/672 rendelet 3. cikkében meghatározott feltételeket.  
            
            
               2. cikk
            
            
               (1)Az Unió Görögország rendelkezésére bocsát legfeljebb 2 728 000 000 EUR összegű hitelt. A hitel maximális átlagos futamideje 15 év.
            
            
               (2)Az e határozat által nyújtott pénzügyi támogatás rendelkezésre állásának időtartama az e határozat hatálybalépését követő első naptól számított 18 hónap. 
            
            
               (3)A Bizottság az uniós pénzügyi támogatást legfeljebb nyolc részletben bocsátja Görögország rendelkezésére. Egy-egy részlet kifizetése egy vagy több részfolyósítással történhet. Az első részlet keretében végrehajtott részfolyósítások futamideje meghaladhatja az (1) bekezdésben említett maximális átlagos futamidőt. Ebben az esetben a további részfolyósítások futamidejét úgy kell megállapítani, hogy a maximális átlagos futamidő az összes részlet kifizetése után megfeleljen az (1) bekezdésben említetteknek. 
            
            
               (4)Az első részletet az (EU) 2020/672 rendelet 8. cikkének (2) bekezdésében előírt hitelmegállapodás hatálybalépésétől függően kell rendelkezésre bocsátani. 
            
            
               (5)Az (EU) 2020/672 rendelet 4. cikkében említett uniós finanszírozás költségei az egyes részletek tekintetében, valamint a finanszírozás kapcsán az Unió által fizetendő díjak, költségek és kiadások Görögországot terhelik. 
            
            
               (6)A részletek nagyságáról és rendelkezésre bocsátásáról, valamint a részfolyósítások összegéről a Bizottság dönt. 
            
            
               3. cikk 
            
            
               Görögország a következő intézkedéseket finanszírozhatja:
            
            
               a)a 2020. március 14-i jogi aktus 13. cikkének megfelelően azon munkavállalók számára biztosított különleges juttatás, akiknek a munkaszerződését felfüggesztették; 
            
            
               b)a 2020. március 14-i jogi aktus 13. cikkének megfelelően az e cikk a) pontjában említett támogatásban részesülő munkavállalók társadalombiztosítási költségeinek fedezése; 
            
            
               c)a 2020. március 20-i jogi aktus 8. cikkének megfelelően az önfoglalkoztatók számára biztosított különleges juttatás;
            
            
               d)a 4690/2020. számú törvény 31. cikkének megfelelően a csökkentett munkaidős foglalkoztatás; 
            
            
               e)a 4714/2020. számú törvény 123. cikkének megfelelően a szolgáltatási ágazatban működő szezonális forgalmú vállalkozások munkavállalói után fizetendő munkáltatói társadalombiztosítási járulékok.
            
            
               4. cikk
            
            
               Görögország [DÁTUM: 6 hónappal e határozat kihirdetését követően]-ig, majd azt követően hathavonta tájékoztatja a Bizottságot a tervezett közkiadás végrehajtásáról mindaddig, amíg a tervezett közkiadást teljes mértékben végre nem hajtották.
            
            
               5. cikk
            
            
               Ennek a határozatnak a Görög Köztársaság a címzettje.
            
         
         
            
               6. cikk
            
            
               Ezt a határozatot az Európai Unió Hivatalos Lapjában ki kell hirdetni. 
            
            
               Kelt Brüsszelben, -án/-én.
            
            
               
                     a Tanács részéről
               
               
                     az elnök
               
            
         
         
            
                  
                     (1)
                  
                        HL L 159., 2020.5.20., 1. o.
               
               
                  
                     (2)
                  
                        A 4682/2020. számú törvény 3. cikkével (Kormányzati Közlöny „A”, 76. szám) megerősített 2020. március 14-i jogi aktus (Kormányzati Közlöny „A”, 64. szám), a 12998/232. számú miniszteri határozat (Kormányzati Közlöny „B”, 1078. szám, 2020. március 28.), a 2020. április 22-i 16073/287. számú miniszteri határozat (Kormányzati Közlöny „B”, 1547., 2020. április 22.), a 2020. május 8-i 17788/346. számú miniszteri határozat (Kormányzati Közlöny „B”, 1779., 2020. május 10.) és a 23102/477/2020. számú miniszteri határozat (Kormányzati Közlöny „B”, 2268., 2020. június 13.).
               
               
                  
                     (3)
                  
                        A 4683/2020. számú törvény 1. cikkével (Kormányzati Közlöny „A”, 83. szám) megerősített 2020. március 20-i jogi aktus (Kormányzati Közlöny „A”, 68. szám).
               
               
                  
                     (4)
                  
                        A 4714/2020. számú törvény 122. és 123. cikkével (Kormányzati Közlöny „A”, 148. szám) megerősített 4690/2020. számú törvény (Kormányzati Közlöny „A”, 104. szám), a 23103/478. számú miniszteri határozat (Kormányzati Közlöny „B”, 2274., 2020. június 14.) és a 32085/1771. számú miniszteri határozat.
               
               
                  
                     (5)
                  
                        A 32085/1771. számú miniszteri határozattal megerősített 4714/2020. számú törvény (Kormányzati Közlöny „A” 148. szám).